b'\n_START_ARTICLE_\nClaudio Ranieri\n_START_SECTION_\nIgralska kariera\n_START_PARAGRAPH_\nRanieri se je s profesionalnim igranjem nogometa za\xc4\x8del ukvarjati leta 1973, ko je podpisal za Romo. V prvih dveh sezonah v Romi je skupaj odigral le \xc5\xa1est tekem, vmes pa je bil nekaj \xc4\x8dasa tudi posojen. Ve\xc4\x8dino svoje igralske kariere je Ranieri pre\xc5\xbeivel pri Catanzaru (1974-1982), Cataniji (1982-1984) in Palermu (1984-1986). V svoji igralski karieri je kar \xc5\xa1tirikrat napredoval iz ni\xc5\xbeje v vi\xc5\xa1jo ligo - to mu je dvakrat uspelo s Catanzarom, po enkrat pa s Palermom in Catanijo.\n_START_SECTION_\nTrenerska kariera\n_START_PARAGRAPH_\nTrenersko kariero je za\xc4\x8del leta 1987 pri amaterski ekipi iz Kampanije, svoj prvi trenerski vrhunec pa je nato dosegel kot trener Cagliarija (1988-1991) s katerim je v dveh sezonah iz Serie C1 napredoval v Serie A. Med letoma 1991 in 1993 je vodil nogometa\xc5\xa1e Napolija, od leta 1993 in 1997 pa je bil glavni trener Fiorentine s katero je \xc5\xbee v prvi sezoni napredoval iz Serie B, nato pa v letu 1996 osvojil italijanski pokal in italijanski superpokal. Med letoma 1997 in 1999 je treniral nogometa\xc5\xa1e Valencie in postavil temelje za klubske uspehe, ki so sledili v za\xc4\x8detku 21. stoletja. Leta 1999 je za kratek \xc4\x8das postal tudi trener Atl\xc3\xa9tica iz Madrida, vendar je klub, ki se je ubadal s finan\xc4\x8dnimi te\xc5\xbeavami, kmalu zapustil. Med letoma 2000 in 2004 je bil dokaj uspe\xc5\xa1en strateg londonskega Chelseaja, ki ga je moral zapustiti po prihodu Joseja Mourinha. V sezoni 2004/2005 se je za kraj\xc5\xa1e, vendar neuspe\xc5\xa1no obdobje vrnil v Valencio, ob koncu sezone 2006/2007 pa je po dolgem \xc4\x8dasu spet prevzel enega izmed italijanskih klubov - Parmo je uspel re\xc5\xa1iti pred izpadom v Serie B. Za ta podvig je bil poleti 2007 nagrajen z delovnim mestom pri najve\xc4\x8djem italijanskem nogometnem klubu Juventusu.'